Toshkent shahrida sugʻoriladigan yerlardan samarali foydalanishni tashkil etish, qishloq xoʻjaligi va oziq-ovqat mahsulotlarini yetishtirishda boshqaruv tizimini joriy etish chora-tadbirlari toʻgʻrisida
(resolution, 2025-02-18)

Toshkent shahrida qishloq xoʻjaligi mahsulotlarini yetishtirish va mavjud yer maydonlaridan samarali foydalanishda boshqaruv tizimini joriy etish, shuningdek oziq-ovqat mahsulotlari hajmini koʻpaytirish maqsadida: 1. Quyidagilar: Oʻzbekiston Respublikasi Oliy Majlisi Qonunchilik palatasining 2020-yil 8-sentabrdagi 443-IV-son va Senatining 2020-yil 11-sentabrdagi SQ-135-IV-son “Toshkent viloyati Zangiota, Quyichirchiq, Yangiyoʻl va Oʻrtachirchiq tumanlarining, Toshkent shahri Sergeli va Bektemir tumanlarining, shuningdek, Toshkent viloyati va Toshkent shahrining chegaralarini oʻzgartirish hamda Toshkent shahri tarkibida Yangihayot tumanini tashkil etish toʻgʻrisida”gi qarorlari; Oʻzbekiston Respublikasi Oliy Majlisi Qonunchilik palatasining 2021-yil 16-avgustdagi 1290-IV-son va Senatining 2021-yil 27-avgustdagi SQ-379-IV-son “Toshkent viloyatining Zangiota, Yuqori Chirchiq, Oʻrta Chirchiq va Qibray tumanlari hamda Toshkent shahrining Sergeli, Bektemir, Mirzo Ulugʻbek va Yashnobod tumanlarining, shuningdek Toshkent viloyati va Toshkent shahri chegaralarini oʻzgartirish toʻgʻrisida”gi qarorlari qabul qilinganligi maʼlumot uchun qabul qilinsin. 2. Shunday tartib oʻrnatilsinki, unga koʻra, Toshkent viloyatidan Toshkent shahri Bektemir, Sergeli, Yashnobod, Mirzo Ulugʻbek va Yangihayot tumanlariga oʻtkazilayotgan sugʻoriladigan yer maydonlari, bogʻlar va tokzorlarda (keyingi oʻrinlarda — oʻtkazilayotgan yer maydonlari): mavjud yer maydonlari va suv resurslaridan samarali foydalanish, mahsulot yetishtirish, qayta ishlash va eksport hajmini oshirish uchun qishloq xoʻjaligi ekinlari yaxlit maydonlarga plantatsiya usulida joylashtiriladi. Bunda, har bir hududning ixtisoslashuvi, tuproq-iqlim sharoiti, yerlarning meliorativ holati, unumdorligi, suv bilan taʼminlanganligini hisobga olib eksportbop va serdaromad qishloq xoʻjaligi mahsulotlarini yetishtirish yoʻlga qoʻyiladi; aholi ishsizligini kamaytirish maqsadida ajratilayotgan hududlardagi 20 gektardan kam boʻlmagan yerlarda Qishloq xoʻjaligi vazirligi tomonidan plantatsiya usulida zamonaviy texnologiyalar asosida intensiv bogʻ va tokzorlar barpo etilib, lizing asosida yetti yil muddatga aholiga beriladi. Bunda, Investitsiyalar va tashqi savdo vazirligi (L. Qudratov) tijorat banklari bilan birgalikda Toshkent shahri Bektemir, Sergeli, Yashnobod, Mirzo Ulugʻbek va Yangihayot tumanlarida amalga oshiriladigan loyihalarni moliyalashtirishda tijorat banklari kreditlari, xalqaro moliya institutlarining kredit liniyalari mablagʻlarini jalb etish choralarini koʻradi. 3. Qishloq xoʻjaligi vazirligi (J. Xodjayev) Toshkent shahar hokimligi (J. Artikxodjayev), Suv xoʻjaligi vazirligi (Sh. Xamrayev), Oʻzbekiston fermer, dehqon xoʻjaliklari va tomorqa yer egalari kengashi (A. Xaitov) bilan birgalikda oʻtkazilayotgan yer maydonlarida: har bir hududning ixtisoslashuvi, tuproq-iqlim sharoiti, yerlarning meliorativ holati, unumdorligi, suv bilan taʼminlanganligini hisobga olib hamda qayta ishlovchi, tayyorlovchi va eksport qiluvchi tashkilotlarning talablaridan kelib chiqqan holda qishloq xoʻjaligi ekinlari toʻliq ekilishini taʼminlash; qayta ishlash va eksport hajmlarini uch baravarga oshirish uchun qayta ishlash tashkilotlari, muzlatkichli omborxonalar va logistika markazlarini 2021-2022-yillar davomida toʻliq ishga tushirish hamda ularning ishlashini taʼminlash choralarini koʻrsin. 4. Belgilansinki: Qishloq xoʻjaligi vazirligi tizimida 10 ta shtat birligidan iborat Toshkent shahar qishloq xoʻjaligi boshqarmasi tashkil etiladi; oʻtkazilayotgan yer maydonlarida qishloq xoʻjaligi va oziq-ovqat xavfsizligi sohasida qonunchilik hujjatlari talablariga rioya etilishi va ularning ijrosi ustidan nazorat qilish vazifasi Bosh prokuraturaning Agrar va oziq-ovqat sohalarini rivojlantirishga oid qonunchilik ijrosi ustidan nazorat boshqarmasiga yuklatiladi. Bunda, Bosh prokuraturaning mazkur boshqarmasiga qoʻshimcha 2 ta shtat birligi ajratiladi; Toshkent shahar qishloq xoʻjaligi boshqarmasining va Bosh prokuraturaning shtat birliklari Toshkent viloyati qishloq xoʻjaligi boshqarmasi va Zangiota, Oʻrtachirchiq, Yuqorichirchiq hamda Qibray tumanlari qishloq xoʻjaligi boʻlimlarining jami 12 nafar shtat birliklarini qisqartirish hisobiga shakllantiriladi. 5. Toshkent shahar hokimligi Davlat aktivlarini boshqarish agentligi bilan birgalikda bir oy muddatda Toshkent shahar qishloq xoʻjaligi boshqarmasini Toshkent shahri, Chilonzor tumani, Islom Karimov koʻchasi, 55-uy manzilidagi binoga operativ boshqaruv huquqi asosida joylashtirsin hamda moddiy-texnika vositalari bilan taʼminlasin. 6. Belgilansinki: ekin maydonlari oʻzboshimchalik bilan egallanishining oldini olish, qishloq xoʻjaligi texnikalari holatini nazorat qilish, mineral oʻgʻitlarning maqsadli ishlatilishini, paxta va gʻalla hosilini yigʻib olishda jamoat tartibi, yoʻl harakati xavfsizligini taʼminlashga masʼul boʻlgan ichki ishlar vazirining oʻrinbosariga mazkur sohadagi faoliyatni amalga oshirish borasida Toshkent shahar ichki ishlar bosh boshqarmasi boshligʻining oʻrinbosari — jamoat xavfsizligi xizmati boshligʻi boʻysundiriladi; Toshkent shahar ichki ishlar bosh boshqarmasida xodimlarning umumiy cheklangan soni doirasida 5 nafar xodimdan iborat boʻlim tashkil etiladi. 7. Belgilab qoʻyilsinki, oʻtkazilayotgan yer maydonlarida: yerlardan foydalanishni tashkil etish Qishloq xoʻjaligi vazirligi tomonidan, qishloq xoʻjaligi yerlarini muhofaza qilish sohasida samarali davlat nazorati Vazirlar Mahkamasi huzuridagi Agrosanoat majmui ustidan nazorat qilish inspeksiyasi tomonidan amalga oshiriladi; Suv xoʻjaligi vazirligi tomonidan qishloq xoʻjaligi ekinlarini yetishtirish uchun kafolatlangan suv bilan taʼminlash choralari koʻriladi; fermer xoʻjaliklari va boshqa qishloq xoʻjaligi korxonalarining qishloq xoʻjaligi boʻyicha barcha koʻrsatkichlari Toshkent shahrining tegishli tuman statistika boʻlimlari orqali hisobga olinadi; yer maydonlarini boshqa yer fondi toifasiga oʻtkazish faqat qonunchilikda belgilangan tartibda kompensatsiya toʻlovlari toʻliq undirilgan taqdirda amalga oshiriladi. 9. Toshkent shahar hokimligi (J. Artikxodjayev) Qishloq xoʻjaligi vazirligi (J. Xodjayev), Oʻzbekiston fermer, dehqon xoʻjaliklari va tomorqa yer egalari kengashi (A. Xaitov) bilan birgalikda bir oy muddatda: Bektemir, Sergeli, Yashnobod va Mirzo Ulugʻbek tumanlarida faoliyat yuritayotgan qishloq xoʻjaligi mahsuloti yetishtiruvchilar bilan ularning foydalanuvida boʻlgan yerlar ijarasi boʻyicha ijara shartnomasini qayta rasmiylashtirishga amaliy yordam bersin; yer ijarasi shartnomasi amaldagi yerdan foydalanuvchi bilan ilgari tuzilgan shartnomada koʻrsatilgan muddatning qolgan qismiga tuzilishini taʼminlasin. 10. Davlat soliq qoʻmitasi huzuridagi Kadastr agentligi Toshkent shahar hokimligi bilan birgalikda uch oy muddatda Toshkent shahriga oʻtkazilgan yer maydonlarini yer fondi toifalari, turlari, yerdan foydalanuvchilar boʻyicha konturlar kesimida, shuningdek, mavjud barcha bino-inshootlar, qurilmalar, shu jumladan aholining yashash joylarini ularning egalari kesimida qayta xatlovdan oʻtkazsin va xatlov yakunlariga koʻra tegishli masshtabdagi xaritalarini yangilasin. 11. Quyidagilarga: qishloq xoʻjaligi vaziri J. Xodjayev zimmasiga — qishloq xoʻjaligiga moʻljallangan yerlardan foydalanishni tashkil etish va muhofaza qilish sohasida samarali davlat nazoratini amalga oshirish yuzasidan; Toshkent shahar hokimi J. Artikxodjayev zimmasiga — qishloq xoʻjaligi yerlaridan maqsadli va samarali foydalanish hamda ularning boshqa yer fondi toifasiga noqonuniy oʻtkazilishiga yoʻl qoʻymaslik yuzasidan; Bektemir, Sergeli, Yashnobod, Mirzo Ulugʻbek va Yangihayot tumanlari hokimlari zimmasiga — tuman hududlariga oʻtkazilgan qishloq xoʻjaligi yerlarida faqat qishloq xoʻjaligi mahsulotlari yetishtiruvchilar bilan shartnomalar tuzilishini taʼminlash yuzasidan javobgarlik yuklatilsin. 12. Bosh prokuratura (Sh. Raximov) Toshkent shahriga oʻtkazilgan, shuningdek, ilgari berilgan yer uchastkalaridan samarali va oqilona foydalanilishi ustidan muntazam ravishda nazorat olib borilishini hamda yer toʻgʻrisidagi qonunchilik hujjatlari buzilishi holatlarini sodir etgan shaxslarga nisbatan qatʼiy choralar koʻrilishini taʼminlasin. 14. Toshkent shahar va Toshkent viloyati hokimliklari Qishloq xoʻjaligi vazirligi bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur qarorning ijrosini samarali tashkil qilishga masʼul va shaxsiy javobgar etib qishloq xoʻjaligi vaziri J. Xodjayev, Toshkent shahar hokimi J. Artikxodjayev va Toshkent viloyati hokimi vazifasini bajaruvchi Z. Mirzayev belgilansin. Qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosari Sh.M. Gʻaniyev zimmasiga yuklansin.